In nomine Domini. Ego Hugo, Dei gracia Senonensis archiepiscopus, notum omnibus fieri volo, et presentibus et futuris, quum de quærelis quas comes Joviniacensis, Rainardus, reclamabat in villa de Miganna adversus æcclesiam Sancti-Juliani Autissiodori, unde longo tempore multa inter æcclesiam et ipsum fuerat disceptacio, talis per manum nostram et comitis Nivernensis inter eos compositio facta est, Domino miserante. Comes itaque, hospitacionem quam reclamabat, tam in propria domo quam in granchiis sanctimonialium in eadem villa Miganne, vel in aliis ubicunque eas habuerint, quitam omnino clamavit ac benigne dimisit, concedens quod de propriis rebus ejusdem æcclesiæ, quæ tam in ipsa villa quam in aliis villis ad eandem potestatem pertinentibus consisterent, nichil deinceps acciperet, nec ipse, nec sui. Concessit etiam comes quod quatuor servientes haberet æcclesia in ipsa potestate Miganne, liberos et absolutos ab omni exactione, justicia et consuetudine, ita quod, si comiti forisfecerint, eos abbatissa habebit ad justiciam in domo sua Autissiodori, nec alibi comiti justiciam exhibebunt; et eos poterit mutare abbatissa ad voluntatem suam. In mercennariis autem æcclesiæ, sive messoribus, undecunque venerint, nullam comes aut servientes ejus habebunt justiciam, messionem, seu quamlibet aliam exactionem, nisi fuerint in magno forisfacto presentialiter deprehensi. Si quam tamen in eis prius justiciam habebat, propter hoc non perdet. Preterea, de servis æcclesiæ habebit abbatissa, sine contradictione, manum-mortuam, sanguinem, et de servo æcclesiæ interfecto plenariam emendationem. De pascuis vero ejusdem villæ, concessum fuit quod abbatisse liceret redigere in prata decem arpennos; reliquum vero in pascuis remanebit. Denique pro gravibus dampnis quæ ipse comes æcclesiæ intulerat, pro eo quod illa non poterat ad plenum resarcire, donavit ipsi æcclesiæ partem illam nemoris quod dicitur Sancti-Juliani, quam adquisierat a canonicis Deiloci. De cetero concessum fuit et divisum quod illa omnia de quibus controversia non erat antequam emergeret inter eos contentio, deinceps quisque possideat sine contradictione. Et hæc omnia juravit comes se rata habere et in perpetuum observare. Hujus rei testes: Girardus, abbas Sancti-Petri-Vivi Senonensis; Harduinus, abbas Sancti-Germani Autisiodorensis; Guillelmus, archidiaconus Senonensis; Guido, prepositus Sancti-Stephani Autisiodorensis; Rainaudus, archidiaconus Autisiodorensis; Stephanus, archipresbiter Autisiodorensis; Stephanus, cellerarius; Petrus Rossellus, capellanus abbatisse; Guillelmus, presbiter de Miganna; Guillelmus, filius comitis Nivernensis; Garnerius de Triennello; Bochardus de Selleniaco, frater abbatisse; Stephanus de Petra-Pertusa, frater ejus; Herbertus de Marriaco; Guillelmus de Baserna; Garnerus, prepositus Autisiodorensis; Iterius, filius Raaudi; Radulfus, prepositus abbatisse; Odo maior; Rainaudus Chenevox. Ex parte vero comitis Joviniaci: Hisnardus, vicecomes Joviniaci; Hugo de Prisseio; Hugo, prepositus Joviniaci et multi alii. Hæc omnia quæ superius subnotata sunt laudavit comitissa Joviniaci, Aalaidis nomine, filia videlicet comitis Nivernensis. Actum est hoc apud Basernam, anno ab Incarnatione Domini Mº Cº LXº Iº, Alexandro papa presidente; regnante Ludovico, rege Francorum; Alano, Autissiodori presule; Guillermo, Nivernensi consule.